Ugar n 23 n yiwudam i yesɛan isem deg wamud n tezrawt-nneɣ, ad nezrew ɛlaḥsab n usefren swayes i ten-id-tebdert tmarut. Ɣef waya nessufeɣ-d rebɛa yegrawen. Segmi i dnekkes akk ismawen i yettunefken i yiwudam, nufa-d belli tuget deg-sen, tsemma-ten akken seɛɛun yimdanen, deg tmetti taqbaylit ismawen, ama d ismawen imensayen i mazal nessemras-iten ar ass-a, amedya, : Faḍma, Meqran, Dahbia, Akli … ama d ismawen atraren i d-yekkan seg tririt ɣer tudert n yismawen n yigelliden, deg umedya, Yugurten , neɣ ismawen i d-yennulfan amedya : Tafsut , Asirem, Taninna, neɣ s ureṭṭal seg yidelsan ukkud nedder, ama d adles n waɛraben, deg umedya, Silya, Xadija,Wahiba,yaḥya,Ali neɣ d adles n yefrensisen, bḥal, Jack, Jessika, Kamilya. Ismawen-a ihi yezmer ddsen ɣef yiwen wawal, am wigi i dnebder tura, yezmer ad ilin ddsen ɣef sin neɣ ugar n wawalen (am yisem akked yisem n twacult, isem akked yisem n timmarewt) d wigi ara nẓer deg ayen akka i d-iteddun.